REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/406-14

25. novembar 2014. godine

B e o g r a d

Z A P I S N I K

SA 14. SEDNICE ODBORA ZA KULTURU I INFORMISANjE

ODRŽANE 24. NOVEMBRA 2014. GODINE

Sednica je počela u 10,30 časova.

Sednicom je predsedavao Aleksandar Jugović, zamenik predsednika Odbora.

Sednici su prisustvovali: Milena Turk, Vladimir Đukanović, Mirjana Andrić, Nebojša Tatomir, Dušica Stojković, Sanja Nikolić, Milan Stevanović, Nenad Milosavljević, Srđan Dragojević, mr Aleksandra Jerkov, Branka Karavidić i Ljiljana Nestorović, članovi Odbora.

Sednici je prisustvovao i Mirko Krlić, zamenik člana Odbora.

Sednici nisu prisustvovali članovi Odbora: Vesna Marjanović, Milorad Cvetanović, Saša Mirković i Mira Petrović, niti njihovi zamenici.

Predsedavajući je konstatovao da su ispunjeni uslovi za rad i odlučivanje i predložio da članovi Odbora usvoje Dnevni red iz saziva.

**Srđan Dragojević** se javio za reč i zatražio da se predloženi Dnevni red dopuni tačkom Razno, u okviru koje je predložio da Odbor za kulturu i informisanje da podršku mladim filmskim stvaraocima, koji su preuzeli bioskop „Zvezda“, jedan od 14 beogradskih bioskopa koji, su po mišljenju narodnog poslanika, 2007. godine privatizovani suprotno važećim propisima.

Istakao je da je vlasnik privatizovanih bioskopa bio u obavezi da u naredne tri godine održi delatnost, što nije učinjeno, već je pet od 14 bioskopa ubrzo prodato, kako bi se u njima otvarali hipermarketi i kladionice.

Naglasio je da je prodat i bioskop „Balkan“, koji je prvi boeogradski bioskop, otvoren 1912. godine.

Rekao je da je neadekvatnom privatizacijom učinjena ogromna šteta beogradskoj i srpskoj kulturi, u vezi sa čim je pre godinu dana postavio poslaničko pitanje, na koje je od ministra kulture dobio odgovor da Ministarstvo nije nadležno za rešavanje problema u vezi sa spornim privatizacijama beogradskioh i srpskih bioskopa.

Izrazio je zadovoljstvo što su neki mladi umetnici koji nemaju gde da prikazuju svoje filmove, odlučili da oni jesu nadležni, u situaciji u kojoj su državne institucije propustile priliku da reaguju.

Pozvao je članove Odbora za kulturu i informisanje da pokrenu inicijativu za rešavanje pitanja spornih privatizacija bioskopa, kao i da se nekoliko najznačajnijih beogradskih bioskopa vrati pod okrilje Grada Beograda.

Predsedavajući je nakon obrazloženja koje je dao član Odbora stavio na glasanje predlog da se Dnevni red 14. sednice Odbora za kulturu i informisanje dopuni tačkom Razno.

Članovi Odbora su **jednoglasno** prihvatili ovaj predlog**.**

Predsedavajući je stavio na glasanje sledeći

D n e v n i r e d:

1. Utvrđivanje Predloga odluke o pravilima o sprovođenju javnog konkursa za izbor kandidata za članove Programskog saveta Javne medijske ustanove „Radio-televizija Srbije“;
2. Razno.

Članovi Odbora su **jednoglasno** usvojili dopunjeni Dnevni red 14. sednice Odbora za kulturu i informisanje u celini.

**PRVA TAČKA:** Utvrđivanje Predloga odluke o pravilima o sprovođenju javnog konkursa za izbor kandidata za članove Programskog saveta Javne medijske ustanove „Radio-televizija Srbije“.

**Aleksandar Jugović** je podsetio članove Odbora da je usvajanjem Zakona o javnim medijskim servisima od strane Narodne skupštine, u avgustu 2014. godine, na osnovu člana 59. stav 1. ovog zakona, nastala obaveza za Narodnu skupštinu da u roku od 90 dana od dana stupanja na snagu ovog zakona donese akt kojim se propisiju pravila o sprovođenju javnog konkursa za izbor kandidata za članove Programskog saveta Javne medijske ustanove „Radio-televizija Srbije“.

Naglasio je da je neophodno da Odbor za kulturu i informisanje što pre utvrdi tekst navedenog predloga odluke i da ga dostavi Narodnoj skupštini sa predlogom da bude razmotren i donesen po hitnom postupku.

Takođe je podsetio da je na osnovu člana 150. stav 1. Poslovnika Narodne skupštine propisano da pravo predlaganja zakona i drugih opštih akata ima svaki narodni poslanik, a ne Odbor, te je predložio da članovi Odbora utvrde tekst Predloga odluke o pravilima o sprovođenju javnog konkursa za izbor kandidata za članove Programskog saveta Javne medijske ustanove „Radio-televizija Srbije“, koji je dostavljen u materijalu za ovu sednicu, a da kao grupa narodnih poslanika, Predlog odluke upute Narodnoj skupštini na usvajanje.

Napomeuo je da je tekst Predloga odluke usaglašen od strane stručnih službi Narodne skupštine i Ministarstva kulture i informisanja.

Predsedavajući je otvorio raspravu u vezi sa tekstom Predloga odluke o pravilima o sprovođenju javnog konkursa za izbor kandidata za članove Programskog saveta Javne medijske ustanove „Radio-televizija Srbije“.

Reč je zatražio **Vladimir Đukanović** kako bi dobio pojašnjenje kriterijuma navedenog u tački 9. stav 2. Predloga odluke: „drugu strukturu stanovništva“.

Predsedavajući je pojasnio da je čitav stav 2. Predloga odluke preuzet iz Zakona o javnim medijskim servisima.

Nakon što je zaključena rasprava u vezi sa ovom tačkom Dnevnog reda, predsedavajući je stavio na glasanje Predlog odluke o pravilima o sprovođenju javnog konkursa za izbor kandidata za članove Programskog saveta Javne medijske ustanove „Radio-televizija Srbije“.

Članovi Odbora su **jednoglasno** utvrdili Predlog odluke o pravilima o sprovođenju javnog konkursa za izbor kandidata za članove Programskog saveta Javne medijske ustanove „Radio-televizija Srbije“ (Predlog odluke je sastavni deo ovog zapisnika).

**Aleksandar Jugović** je predložio da za predstavnika predlagača na sednici Narodne skupštine bude određena Sanja Nikolić i pozvao čllanove Odbora da daju i druge predloge.

S obzirom da niko od članova Odbora nije dao drugi predlog, predsedavajući je stavio na glasanje predlog da Sanja Nikolić bude određena za predstavnika predlagača na sednici Narodne skupštine.

Članovi Odbora su **većinom glasova** usvojili predlog da Sanja Nikolić bude predstavnik predlagača Predloga odluke o pravilima o sprovođenju javnog konkursa za izbor kandidata za članove Programskog saveta Javne medijske ustanove „Radio-televizija Srbije“ na sednici Narodne skupštine.

**DRUGA TAČKA:**  Razno.

**Aleksandar Jugović** je otvorio raspravu u vezi sa ovom tačkom Dnevnog reda u kojoj su učestvovali: Srđan Dragojević, Vladimir Đukanović, Ljiljana Nestorović i Mirko Krlić.

**Srđan Dragojević** je istakao da su vlasnici bioskopa u tržnim centrima monopolisti i da su oni već najavili da će od srpskih autora, producenata, distributera naplaćivati naknade za prikazivanje filmova.

Naglasio je da se na ovakav način filmska industrija u Srbiji dovodi u izuzetno težak položaj, čemu je značajno doprinelo i prodavanje 14 bioskopa u centru Beograda, kroz veoma sumnjivu privatizaciju.

Posebno je ukazao na osnov za preispitivanje spornih privatizacija, sadržan u obavezi kupca da tri godine održi delatnost kupljenih bioskopa, što nije učinjeno ili je bilo samo fiktivno, kroz objavljivanje repertoara u novinama, za bioskope koji više nisu radili.

Predložio je da se Agenciji za privatizaciju, Ministarstvu kulture i informisanja, Ministarstvu privrede uputi molba da se preispita situacija u vezi sa privatizacijom bioskopa, kao i da ukoliko dođe do poništenja spornih privatizacija, četiri do pet centralnih beogradskih bioskopa: „Balkan“, kao najstariji bioskop na Balkanu, „Jadran“, „Kozara“ i „Zvezda“, budu proglašeni za institucije od kulturnog značaja i budu date Gradu Beogradu na upravljanje.

Izrazio je stav da bi na ovaj način bila spašena filmska industrija u Srbiji od odumiranja, kao i da bi bilo omogućeno generacijama mladih stvaralaca i mladih gledalaca da posećuju bioskope.

Rekao je da je neophodno da se u potpunosti poštuje pravni aspekt ovog problema, ali da od Odbora za kulturu i informisanje treba da potekne inicijativa za preispitivanje spornih privatizacija beogradskih i srpskih bioskopa, upravo sa pravnog aspekta, te da ukoliko se dokaže da nisu poštovane odredbe ugovora o privatizaciji, ti ugovori budu poništeni.

Naglasio je da je sa svojim prethodnim filmom imao turneju po Nemačkoj, Skandinaviji, Italiji, Francuskoj, kao i da je film „Parada“ imao 300.000 gledalaca u Evropi, a da su sve premijere bile u art haus bioskopima, umetničkim bioskopima, sa dve do tri sale. Njegovo iskustvo je da evropska publika ide u bioskope u čijem sastavu je i knjižara, kafić, restoran, što omogućava vršenje kompleksne delatnosti kakvu danas predstavlja projekcija filmova.

Ukazao je da bioskopi danas u Evropi predstavljaju centre kulture i izrazio stav da Beograd zaslužuje da ima takve centre, jer sigurno ima publiku za četiri do pet takvih bioskopa, što potvrđuje i broj gledalaca koji posećuju Fest, Festival autorskog filma, Slobodnu zonu, Dvanaest veličanstvenih, a koji dostiže cifru od oko 300.000 posetilaca na godišnjem nivou.

Izrazio je uverenje da bi ovakvi bioskopi mogli uspešno da posluju ukoliko bi imali mali broj zaposlenih, koji bi radili više različitih poslova, po ugledu na savremene bioskope.

Istakao je da evropski filmski fond „Euroimaz“ subvencionišu nabavku nove opreme i digitalizaciju bioskopa i do 50%, što predstavlja značajna sredstva koja nisu u dovoljnoj meri iskorišćena sa naše strane, a koriste ih Turska, Albanija, Bugarska BiH, dok je Hrvatska digitalizovala čitavu mrežu bioskopa, čak i na najmanjim ostrvima.

Rekao je da „Euroimaz“ u značajnom iznosu pomažu distribuciju svakog evropskog filma, što ukazuje da bi nnovac mogao da bude obezbeđen, ali je potrebno imati umetničke bioskope, kako u Beogradu, tako i u čitavoj Srbiji.

Naveo je podatak da u Srbiji radi oko 25 domova kulture, a da bi još 35 do 40 takvih domova moglo lako da se osposobi za rad uz subvencije iz Evrope, kao i da je ovakvu inicijativu podneo Ministarstvu kulture i informisanja, ali da nije doobio odgovor.

Istakao je da bi umrežavanje šezdesetak institucija kulture omogućilo neuporedivo jeftinije pokretanje raznih projekata, koji bi u vreme krize predstavljali značajan podsticaj mladim umetnicima.

**Vladimir Đukanović** se u najvećoj meri saglasio sa izlaganjem Srđana Dragojevića, ali je naglasio da bi bilo veoma važno da se u obraćalju Agenciji za privatizaciju zatraži precizna informacija o tome kakve su obaveze imali vlasnici prilikom privatizacije bioskopa. Ukoliko je vlasnik imao obavezu da u naredne tri godine održi delatnost, onda bi postojao osnov da se preispitaju sporne privatizacije i da dođe do njihovog eventualnog poništavanja, ali ukoliko takva obaveza nije postojala nastao bi veliki problem ukoliko bi se preduzele mere koje bi dovele do toga da zakonskom vlasniku bude oduzeta imovina koja mu pripada.

Istakao je da čitav postupak mora da se sprovede veoma oprezno i u skladu sa važećim propisima, ali i u skladu sa ekonomskim interesima Grada Beograda, kako se ne bi dalo ni najmanje povoda bilo kome da tuži državu Srbiju, posebno ne pred međunarodnim sudovima ili drugim nadležnim organizacijama.

Rekao je da bi bilo veoma važno da se posebna pažnja obrati na buduće privatizacije, ukoliko bi eventualno došlo do poništavanja navedenih spornih kupovina bioskopa, kako bi bilo osigurano zadržavanje delatnosti prikazivanja filmova u bioskopima, što je u eri ekspanzije DVD i kućnih bioskopa veoma teško.

Takođe, istakao je da bi bilo veoma važno omogućiti da se filmovi i ubuduće prikajuju u bioskopima.

**Ljiljana Nestorović** je podržala inicijativu mnadih umetnika koji su preuzeli bioskop „Zvezda“ i iskazali svoju kreativnost i preduzimljivost.

Ukazala je na postojanje brojnih problema u našem društvu u ovom trenutku, koji onemogućavaju pružanje socijalne podrške mladim generacijama, organizaciju života na kvalitetan način, što podrazumeva njihovo lakše i brže zapošljavanje. U takvim okolnostima potrebno je omogućiti mladoj generaciji da artikuliše svoju mladalačku stvaralačku snagu, energiju, pa čak i agresivnost u pozitivnom smeru.

Rekla je da država, nažalost, nije u mogućnosti da izdvoji dovoljno sredstava za kulturu, što bi predstavljalo polaznu osnovu da mladi kroz pet ili deset godina dobiju stvarno kvalitetniji život.

Naglasila je da posebnu pažnju, u ovom slučaju, treba obratiti na vrednosti, te da treba uvažiti inicijativu mladih ljudi da budu konstruktivni.

Iznela je stav da bi bilo dobro razmotriti mogućnost da bar četiri najvažnija bioskopa u Beogradu budu nacionalizovana i pretvorena u opšte, gradsko dobro, koje bi moglo da koristi mladima ne samo da prikazuju filmove i na taj način sačuvaju filmsku industriju, već da se taj prostor koristi i za razne druge namene, a sve sa ciljem da mladima bude omogućeno da artikulišu i ispolje svoje talente.

Istakla je da bi pitanjima spornih privatizacija beogradskih bioskopa trebalo da se bavi tužilaštvo, a da članovi Odbora za kulturu i informisanje treba da pruže podršku mladim stvaraocima.

**Mirko Krlić** je podržao prethodno izrečene stavove o potrebi pružanja podrške mladim umetnicima koji se zalažu za vraćanje pravoj nameni beogrdskih bioskopa, ali je naglasio da bi inicijativu trebalo prošititi na celu teritoriju Srbije i naveo primer grada iz koga on dolazi, a u kome je četiri od pet gradskih bioskopa pretvoreno u kineske tržne centre, iako je nakon privatizacije tih bioskopa postojalo obećanje da će se nastaviti sa delatnošću koju su oni ranije imali.

Istakao je da opstanak bioskopa ima višestruki značaj za održavanje filmske umetnosti i da inicijativa treba da bude pokrenuta u Beogradu, ali da taj primer treba da slede i svi drugi gradovi u Srbiji.

**Aleksandar Jugović** je zaključio raspravu u vezi sa ovom tačkom dnevnog reda i predložio da se kroz Zapisnik sa sednice Odbora konstatuje da je Odbor za kulturu i informisanje reagovao na inicijativu mladih umetnika.

**Ljiljana Nestorović** je dala predlog da Srđan Dragojević za sledeću sednicu Odbora pripremi elaborat u vezi sa ovom temom, koji bi onda, kao posebna tačka dnevnog reda bio detaljno razmotren.

**Aleksandar Jugović** je stavio na glasanje predlog Ljiljane Nestorović, koji su članovi Odbora **jednoglasno** usvojili.

Sednica je zaključena u 11,10 časova.

SEKRETAR ODBORA ZAMENIK

PREDSEDNIKA ODBORA

Sanja Pecelj Aleksandar Jugović